**Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie este împuternicit să aducă la cunoştinţa opiniei publice următoarele:**

            Procurori ai Parchetului de pe lângă Curtea de Apel Iaşi au dispus, la data de 13 septembrie 2011,  reţinerea numitului **Lesenciuc Eduard Vasile** pentru 24 de ore, pe numele acestuia existând un mandat european de arestare emis de Tribunalul din Firenze - Italia.

Din actele transmise de autorităţile judiciare solicitante rezultă că numitul Lesenciuc Eduard Vasile este cercetat pentru comiterea infracţiunilor de „trafic de persoane”, „sclavie” şi „prostituţie juvenilă”, pentru care pedeapsa maximă prevăzută de legea penală italiană este închisoarea până la 20 de ani.

Susnumitul a fost depistat, la data de 13 septembrie 2011, la Serviciul Public Comunitar de Evidenţă şi Eliberare Paşapoarte Simple din municipiul Iaşi, unde s-a prezentat în vederea preschimbării paşaportului.

Persoana reţinută a fost prezentată magistraţilor Curţii de Apel Iaşi, cu propunere de arestare provizorie pentru 5 zile, urmând ca în acest termen să fie solicitat şi mandatul european de arestare, pentru a se discuta predarea către autorităţile judiciare din Italia.